แบงก์ปรับดอก ธนชาตขึ้นฝาก กรุงไทยลดกู้
แบงก์ธนชาตชวนฝากเงินประจำพิเศษ 7 เดือน ด้านกรุงไทยลดดอกเบี้ยสินเชื่อบุคคลคงที่ 18%
16 ก.พ. 2559

แบงก์ธนชาตชวนฝากเงินประจำพิเศษ 7 เดือน ด้านกรุงไทยลดดอกเบี้ยสินเชื่อบุคคลคงที่ 18%
นายอนุรักษ์ ตันติพิพัฒนา ผู้อำนวยการอาวุโส ฝ่ายพัฒนาผลิตภัณฑ์เงินฝากและธุรกิจการชำระเงิน ธนาคารธนชาต เปิดเผยว่า ธนาคารได้ออกผลิตภัณฑ์เงินฝากประจำพิเศษแบบใหม่ 7 เดือน เป็นเงินฝากระยะกลาง โดยให้ดอกเบี้ยเงินฝากสูง 1.65% ต่อปี สูงกว่าเงินฝากประจำปกติเล็กน้อย
เงินฝาก 7 เดือนนี้ จะเป็นอีกทางเลือกหนึ่งสำหรับลูกค้าที่ต้องการผลตอบแทนสูง ฝากเริ่มต้นเพียง 1 แสนบาท สามารถเลือกรับดอกเบี้ยเมื่อครบกำหนด หรือรับดอกเบี้ยทุกเดือนเข้าบัญชีออมทรัพย์ หรือกระแสรายวันอัตโนมัติ
ด้าน ธนาคารกรุงไทย ประกาศลดดอกเบี้ยสินเชื่อกรุงไทย Super Easy เหลือ 18% ต่อปี ตลอดอายุสัญญา เพื่อสมนาคุณลูกค้าจากอัตราปกติ 20% ต่อปี เพื่อเป็นการฉลองเนื่องในโอกาสครบรอบการก่อตั้งธนาคาร 50 ปี โดยให้วงเงินกู้สูงสุด 5 เท่าของรายได้ ไม่เกิน 1 ล้านบาท โดยไม่ต้องมีหลักประกันและไม่ต้องมีบัญชีเงินเดือนผ่านธนาคารกรุงไทย สำหรับผู้สมัครภายในวันที่ 31 มี.ค.นี้
ศูนย์วิเคราะห์เศรษฐกิจทีเอ็มบี ธนาคารทหารไทย ระบุว่า ตลาดเงินในขณะนี้มีสภาพคล่องสูงอยู่ จึงยังไม่มีผลให้ดอกเบี้ยทั้งระบบปรับขึ้น จนกว่าสินเชื่อจะขยายตัวเพิ่มสูงขึ้น